*Likumprojekts*

**Seju aizsedzoša apģērba nēsāšanas ierobežojuma likums**

**1. pants. Likuma mērķis**

Šā likuma mērķis ir nodrošināt vienotas un harmoniskas sabiedrības pastāvēšanu, atvērtu savstarpējo sabiedrības locekļu saziņu un kopā dzīvošanu.

**2. pants. Ierobežojums nēsāt seju aizsedzošo apģērbu**

(1) Publiskā vietā ir aizliegts nēsāt seju aizsedzošo apģērbu, izņemot šā likuma 3. pantā noteiktos gadījumus.

(2) Par publisku vietu šā likuma izpratnē ir uzskatāma jebkura vieta, kura neatkarīgi no tās faktiskās izmantošanas vai īpašuma formas kalpo sabiedrības kopējo vajadzību un interešu nodrošināšanai un kura par maksu vai bez maksas ir pieejama ikvienai fiziskajai personai, kas nav attiecīgās vietas īpašnieks, valdītājs, turētājs, algots darbinieks vai cita persona, kuras atrašanās attiecīgajā vietā ir saistīta ar darba pienākumu izpildi. Par publisku vietu šā likuma izpratnē nav uzskatāmi dievnami, lūgšanu telpas, kā arī telpas, kurās tiek veikta reliģiskā darbība.

**3. pants. Izņēmumi**

Sejas aizsegšana publiskās vietās ir atļauta gadījumos, kad sejas aizsegšana nepieciešama:

1) normatīvajos aktos noteikto prasību izpildei;

2) profesionālo pienākumu izpildei;

3) sporta nodarbību un pasākumu dalībniekiem;

4) mākslas pasākumu dalībniekiem;

5) valsts svētku un nacionālo kultūras pasākumu dalībniekiem;

6) laika apstākļu dēļ;

7) veselības apstākļu dēļ.

**4. pants. Administratīvā atbildība**

Par šā likuma 2. pantā noteiktā ierobežojuma neievērošanu attiecīgā persona saucama pie administratīvās atbildības normatīvajos aktos noteiktajā kārtībā.

Ministru prezidents Māris Kučinskis

Tieslietu ministrs Dzintars Rasnačs

Iesniedzējs:

Tieslietu ministrs Dzintars Rasnačs

22.02.2016. 16:55

221

J.Macuka

67046134, Jekaterina.Macuka@tm.gov.lv